b'\n_START_ARTICLE_\nEvkarionti\n_START_SECTION_\nZgradba evkariontske celice\n_START_PARAGRAPH_\nObstajajo tri vrste evkariontske celice, \xc5\xbeivalska, rastlinska in celica glive, ki se nekoliko razlikujejo v celi\xc4\x8dni zgradbi. Tipi\xc4\x8dna evkariontska celica je ovalne oblike in velika 100 \xce\xbcm. Osnovna struktura, ki dolo\xc4\x8da njeno velikost in obliko ter jo lo\xc4\x8duje od okolice, je celi\xc4\x8dna membrana. Rastlinska celica ima okrog membrane dodaten za\xc5\xa1\xc4\x8ditni sloj, t. i. celi\xc4\x8dno steno iz celuloze. V notranjosti celice ali citosolu se nahajajo \xc5\xa1tevilni celi\xc4\x8dni organeli. To so specializirane strukture obdane z lastno membrano, ki opravljajo pomembne celi\xc4\x8dne funkcije. Ve\xc4\x8dina organelov je skupna tako rastlinski kot \xc5\xbeivalski celici, rastlinske celice pa imajo dva dodatna organela, ki jih \xc5\xbeivalske nimajo, namre\xc4\x8d kloroplaste in vakuole. Poleg organelov se v citoplazmi prosto nahajajo \xc5\xa1tevilni encimi in druge beljakovine, ki so udele\xc5\xbeeni v celi\xc4\x8dnih procesih, kot sta sinteza in razgradnja beljakovin.'